'Ek het Nika ook ná ongeluk gehelp' | Netwerk24
'Ek het Nika ook ná ongeluk gehelp'
Deur Kaydene Davids 15 Maart 2018 16:41
Nog ’n man sê hy het die meisie gehelp wat haar weldoener wou bedank nadat sy ernstig in ’n motorongeluk in Bloemfontein beseer is.
Nika Hancke (17) en haar drie vriendinne is Sondagoggend in die ongeluk in Nelson Mandelarylaan beseer.
Steven Marks (30), ’n veiligheidswag, sê hy en Jaundre Wepener (29), ’n werker by ’n insleepdiens, het albei hulp aan Hancke verleen.
Netwerk24 het Woensdag berig oor Wepener (haar aanvanklike "weldoener") se besoek aan Hancke in die Pelonomi-hospitaal in die stad.
Sy wou graag dié blouoogman ontmoet wat haar hand ná die ongeluk vasgehou en haar deurentyd moed ingepraat het.
Sy is in ’n kritieke, maar stabiele toestand in die hospitaal nadat sy haar bekkenbeen gebreek en haar longe beseer het. Sy is aan ’n ventilator gekoppel.
Volgens Marks was hy aan diens by ’n vulstasie toe die ongeluk Sondag omstreeks 01:00 gebeur het.
Hy sê hy het hom na die toneel gehaas.
“Ek het die dame aan die passasierskant se pols gevoel omdat sy skeef met haar nek gelê het en nie beweeg het nie.” Nadat hy gesien het sy is by haar bewussyn, het hy seker gemaak dat die drie ander meisies agter in die motor reg is voordat hy die paramedici gebel het.
Ek het die dame aan die passasierskant se pols gevoel omdat sy skeef met haar nek gelê het en nie beweeg het nie.
Volgens Marks het nog ’n man, vermoedelik Wepener, op die toneel gesê hy het reeds die nooddienste ontbied.
“Terwyl ons op die paramedici gewag het, het ek die dame in die koerant (Volksblad) se hand vasgehou en haar verseker dat die Here saam met haar en haar vriende is.”
Hancke en haar vriendinne is in die ongeluk beseer toe die bestuurder van die motor waarin hulle gery het, beheer daaroor verloor het.
Die bestuurder het oor ’n randsteen tot op ’n sypaadjie gery voordat die motor ’n asblik van sement getref en tot stilstand gekom het.
Twee van Hancke se vriendinne is uit die hospitaal ontslaan, maar die derde meisie word vir swelling op die brein behandel.
Meer oor: Pelonomi-Hospitaal | Weldoener | Motorongeluk
Meisie ontmoet haar ‘blouoog-weldoener’ ná ongeluk
Meisie soek Samaritaan 'wat my lewe gered het'